TFD แย้มปิดการขาย 841 ไร่ใน 2 ปี-เล็งพัฒนาพื้นที่เพิ่ม 2.5 พันไร่
TFD แย้มปิดการขาย 841 ไร่ใน 2 ปี-เล็งพัฒนาพื้นที่เพิ่ม 2.5 พันไร่ ส่วนโครงการมหาดเล็ก เรสซิเดนท์ ยันไม่กระทบการลงทุน
26 ก.ย. 2560

นายอภิชัย เตชะอุบล ประธานกรรมการบริหาร บริษัท ไทยพัฒนาโรงงานอุตสาหกรรม จำกัด (มหาชน) หรือ TFD เปิดเผยว่า โครงการนิคมอุตสาหกรรมทีเอฟดี 2 ทั้งหมดจำนวน 841 ไร่ ซึ่งได้รับความเห็นชอบการจัดทำรายงานการวิเคราะห์ผลกระทบสิ่งแวดล้อม (EIA) ทำให้สามารถแบ่งโฉนดเพื่อออกขายให้ลูกค้าได้แล้ว
โดยอยู่ระหว่างการลงทุนในด้านสาธารณูปโภค ขณะนี้มีผู้ประกอบการและนักลงทุนไทยและต่างประเทศแสดงความสนใจเป็นจำนวนมาก โดยคาดว่าจะปิดการขายได้ใน 2 ปี พร้อมเตรียมพัฒนาพื้นที่เพิ่มอีก 2.5 พันไร่
ทั้งนี้ จากการที่ภาครัฐบาลผลักดันนโยบายโครงพัฒนาระเบียงเศรษฐกิจภาคตะวันออก (EEC) อย่างเป็นรูปธรรม และรมว.อุตสาหกรรมของไทยเพิ่งเป็นตัวแทนต้อนรับ รัฐมนตรีว่าการกระทรวงเมติ ซึ่งเป็นกระทรวงด้านเศรษฐกิจการค้า และอุตสาหกรรมของญี่ปุ่น พร้อมพาคณะนักลงทุนญี่ปุ่นกว่า 560 ราย และผู้ประกอบการไทยลงสำรวจพื้นที่ ซึ่งโครงการนิคมอุตสาหกรรมทีเอฟดี 2 ก็อยู่ในโซน EEC ด้วย ดังนั้น จึงทำให้บริษัทได้รับผลประโยชน์โดยตรงหากมีการลงทุนเกิดขึ้น
“หลังจากรัฐบาลพานักธุรกิจเยี่ยมชมในพื้นที่จริง ก็มีการติดต่อเข้ามาสอบถามโครงการนิคมอุตสาหกรรมทีเอฟดี 2 มากขึ้นกว่าปกติอย่างเห็นได้ชัด จึงคาดว่าจะขายที่ดินได้เร็วกว่าที่คิดไว้ และตอนนี้กำลังเตรียมการที่จะพัฒนาที่ดินส่วนขยายเป็นพื้นที่ราว 2,500 ไร่ เพื่อรองรับความต้องการที่มีมากขึ้น พร้อมกันนี้มั่นใจว่าจะทำให้ผลประกอบการของ TFD มีแนวโน้มที่ดีขึ้นตามลำดับ” นายอภิชัย กล่าว
ทั้งนี้ นายอภิชัยเปิดเผยเพิ่มเติมว่า จุดเด่นของนิคมอุตสาหกรรมทีเอฟดี 2 มีทำเลเชื่อมต่อกับนิคมอุตสาหกรรมทีเอฟดี 1 โดยตั้งอยู่ที่อำเภอบางปะกง จังหวัดฉะเชิงเทรา ถือว่าอยู่ในโซนแผนงานพัฒนาระเบียงเศรษฐกิจภาคตะวันออก มีที่ดินขนานกับถนนมอร์เตอร์เวย์ 4 กิโลเมตรเป็นพื้นที่ยาวหน้ากว้างติดถนนใหญ่ ใกล้กับสนามบินสุวรรณภูมิ และท่าเรือแหลมฉบัง โดยมูลค่าโครงการทั้งสิ้นอยู่ที่ราว 7 พันล้านบาท
สำหรับกรณีปัญหาโครงการมหาดเล็ก เรสซิเดนท์ ซอยมหาดเล็กหลวง 2 ที่ศาลปกครองกลางพิพากษาให้เพิกถอนมติรายงาน EIA นั้น บริษัทจะร่วมกับสำนักงานพระคลังข้างที่ ซึ่งเป็นเจ้าของที่ดินยื่นอุทธรณ์ต่อศาลปกครองสูงสุดภายใน 30 วันตามขั้นตอนทางกฎหมาย ทั้งนี้ยืนยันว่าบริษัทไม่ได้รับผลกระทบจากการลงทุนดังกล่าวเพราะเพิ่งดำเนินการไปเพียงเล็กน้อยเท่านั้น โดยยังไม่มีการลงทุนขนาดใหญ่